Algunes activitats que es poden practicar al Parc compten amb una regulació per tal d'assegurar que no interfereixen amb els objectius de conservació de la natura o amb els usos tradicionals.
En cas que sigueu una persona, una empresa o una entitat que vulgueu realitzar o promoure una activitat regulada que requereixi una autorització de l'òrgan gestor del Parc, cal que la sol·liciteu mitjançant el tràmit online Autorització d'activitats en espais naturals protegits.
Cal tenir en compte, que en el moment d'emetre l'autorització, l'òrgan gestor del Parc pot introduir modificacions a l'activitat o pot incorporar els condicionants que consideri necessaris.
La sol·licitud d'autorització s'ha de demanar, com a mínim, 15 dies abans de l'inici de l'activitat.
A continuació es detallen les activitats regulades que requereixen autorització o comunicació i les activitats que no estan regulades i no en requereixen.
La circulació motoritzada al Parc Natural i, en general, a tot el medi natural, es regula mitjançant la Llei 9/1995 de regulació de l ' accés motoritzat al medi natural i el posterior desplegament mitjançant el Decret 166/1998 de regulació de l ' accés motoritzat al medi natural, així com el Decret Legislatiu 3/2010 per a l ' adequació de normes amb rang de llei a la Directiva 2006/123/CE relativa als serveis en el mercat interior, que modifica parcialment el procediment de notificació de l ' activitat a l ' administració i la Llei 10/2011, que afegeix l ' article 6 a l ' apartat 3 de la Llei 9/1995.
A més, pel que fa a l'accés de vehicles de persones amb mobilitat reduïda, és d'aplicació la modificació recollida al capítol III de la Llei 12/2006, de 27 de juliol, de mesures en matèria de medi ambient i modificació de diverses lleis ambientals.
A més, els ens locals de l'àmbit del Parc disposen d'ordenances pròpies, que poden restringir la normativa exposada anteriorment i que són d'obligat compliment en el seu àmbit territorial.
Per a l'ús ordinari de camins i vies rurals del Parc, no es requereix autorització prèvia de l'òrgan gestor del Parc.
L'ús ordinari dels camins i vies rurals inclou la circulació de persones, cavalleries, ramats, ciclistes i carros.
També inclou la circulació de vehicles de turisme, sempre que sigui per vies sense l'accés restringit a la circulació motoritzada, i de qualsevol vehicle de transport destinat a l'aprofitament normal de les finques rústiques que tenen l'accés pels camins i vies rurals del Parc.
Per a la resta d'usos, considerats especials, es requerirà una autorització o comunicació prèvia, segons el cas.
Les normes generals de circulació motoritzada al Parc i, en general, en el medi natural són les següents:
Els propietaris de les vies rurals que transcorren pel Parc (ajuntaments, entitats municipals descentralitzades, la Generalitat o particulars) poden restringir l'accés a la circulació motoritzada en les vies de la seva propietat.
Existeixen, però, diferents supòsits en què aquests ens propietaris poden autoritzar l'accés amb vehicle motoritzat en les vies restringides de la seva propietat.
Aquests supòsits varien segons el cas, per tant, cal consultar les ordenances de cada ens local per conèixer-ne els detalls.
Alguns casos en què es pot autoritzar la circulació de vehicles en pistes regulades són:
En els següents supòsits, la sol·licitud d'autorització per a la circulació motoritzada en vies d'accés restringit, cal adreçar-la a l'òrgan gestor del Parc mitjançant el tràmit online Autorització d'activitats en espais naturals protegits:
En la resta de supòsits, per sol·licitar l'autorització, cal adreçar-se a l'ens propietari de la via.
Podeu consultar els vials d'accés restringit amb vehicle motoritzat en l'àmbit del Parc i els contactes dels ens locals en el document adjunt.
Aquest document és informatiu i no té validesa jurídica.
La circulació motoritzada en grup no organitzada (famílies i grups d'amics) per camins d'accés públic de l'àmbit del Parc no necessita autorització de l'òrgan gestor del Parc.
Cal recordar, però, que cal complir les normes generals de circulació motoritzada al medi natural, entre elles, la limitació de circular màxim 7 motocicletes i/o ciclomotors junts (6 en el cas d'Isil i Alòs) o 4 vehicles, en el cas d'altres tipus d'automòbils.
S'entén com a circulació motoritzada de caràcter organitzat sense finalitat competitiva aquelles activitats on s'utilitzen vehicles motoritzats, promogudes per una entitat, empresa o particular, que n'és el responsable i l'organitzador, i on participen d'altres persones, independentment del número de vehicles.
Aquest tipus d'activitat es considera un ús especial dels camins i vies rurals del Parc i és necessari fer una comunicació prèvia del recorregut.
En tots els casos, l'òrgan gestor del Parc o els ens locals implicats podran introduir modificacions o limitacions en el recorregut i incorporar-hi els condicionants específics que considerin necessaris per evitar danys al medi natural.
A més, podran suspendre total o parcialment l'exercici de les activitats comunicades per circumstàncies meteorològiques, incendis o altres supòsits justificats per a la protecció del medi.
Tots els vehicles participants en l'activitat organitzada han de disposar d'una còpia de la comunicació que han d'exhibir als agents de l'autoritat, si els la requereixen.
Cal recordar que cal complir les normes generals de circulació motoritzada al medi natural, entre elles, la limitació de circular màxim 7 motocicletes i/o ciclomotors junts (6, en el cas de l'EMD d'Isil i Alòs) o 4 vehicles, en el cas d'altres tipus d'automòbils.
Cal tenir en compte que alguns municipis poden sol·licitar l'aprovació de la Federació Catalana d'Automobilisme o de la Federació Catalana de Motociclisme i poden requerir el dipòsit d'una fiança per garantir la reposició i reparació dels camins afectats, si és el cas.
Es recomana consultar les ordenances de cada municipi que trobareu a l'apartat 1.
En alguns municipis del Parc, a més, per l'ús especial i privatiu dels camins i vies rurals, es requereix el pagament d'una taxa.
El pagament d'aquesta taxa s'ha de fer prèviament a la comunicació de l'activitat a l'òrgan gestor del Parc o al consell comarcal.
Aquests municipis són Les Valls de Valira i Farrera i podeu consultar l'import de la taxa en les ordenances municipals corresponents que trobareu a l'apartat 1.
En el cas de tramitar la comunicació a l'òrgan gestor del Parc, els organitzadors hauran de signar una declaració responsable que han pagat la taxa de circulació de l'ajuntament o ajuntaments corresponents, si s'escau.
En cas que l'òrgan gestor del Parc ho consideri necessari, per emetre l'informe favorable, pot requerir un plànol amb detall i claredat suficient on s'indiquin els llocs o les àrees on es desenvoluparà l'activitat.
Segons l'acord de la XXIV Junta Rectora del Parc, de 13 de desembre de 2018, l'acampada al Parc es permet en la modalitat alta muntanya, que comprèn la pernoctació amb tenda o sense entre les 20h i les 8h per sobre dels 2.000m, sempre i quan es faci una sola nit en la mateixa localització.
Durant el dia (de 8h a 20h) no hi pot haver cap tenda muntada.
Cal recordar que les persones practicants d'aquesta activitat hauran de procurar un impacte mínim en aquest medi, especialment fràgil, i hauran de deixar l'espai en les mateixes condicions que l'han trobat.
Per aquesta modalitat d'acampada/pernoctació no és necessària l'autorització de l'òrgan gestor del Parc.
No obstant això, l'acampada en la resta de modalitats es pot practicar sempre i quan sigui amb finalitats educatives, científiques o de gestió i amb una autorització prèvia del propietari del terreny i de l'òrgan gestor del Parc, en compliment del Decret 148/1992.
Per obtenir aquesta autorització, cal fer una sol·licitud mitjançant el tràmit online Autorització d'activitats en espais naturals protegits.
La documentació requerida per sol·licitar aquesta autorització és una relació dels participants: nom, cognoms i DNI.
En cas que l'òrgan gestor del Parc ho consideri necessari, per emetre l'autorització, pot requerir a més un plànol amb detall i claredat suficient on s'indiquin els llocs o les àrees on es desenvoluparà l'activitat.
Dins l'àmbit del Parc, es permet aparcar autocaravanes i vehicles camperitzats als aparcaments de vehicles, sempre i quan no s'acampi ni s'instal·lin elements que sobresurtin de la plaça d'aparcament, com tendals, taules i cadires,...
A Rialp i a la Seu d'Urgell trobareu àrees d'aparcament per autocaravanes i vehicles camperitzats amb servei d'aigua i electricitat.
En cas que s'activi el nivell 3 del Pla Alfa per a risc d'incendi forestal a la comarca, el Cos d'Agents Rurals pot precintar les barbacoes mataguspires de l'àmbit del Parc i aquestes no podran ser utilitzades.
Podeu consultar el mapa del Pla Alfa per comarques actualitzat diàriament en l'apartat d'enllaços.
Per sol·licitar aquesta autorització cal fer-ho mitjançant el tràmit online Autorització per a la realització d'activitats amb risc d'incendi forestal i comunicació de crema.
Durant el període comprès entre el 16 d'octubre i el 14 de març les persones que tinguin previst fer foc en els terrenys forestals de Catalunya definits a l'article 2 de la Llei 6/1988, de 30 de març, forestal de Catalunya, i a la franja de 500 metres que els envolta, no necessiten una autorització administrativa però sí que ho han de comunicar prèviament d'acord amb l ' Ordre MAB/62/2003, de 13 de febrer, per la qual es despleguen les mesures preventives que estableix el Decret 64/1995, de 7 de març, pel qual s'estableixen mesures de prevenció d'incendis forestal.
Aquesta comunicació cal fer-la també mitjançant el tràmit online Autorització per a la realització d'activitats amb risc d'incendi forestal i comunicació de crema.
Per a la realització d'activitats de lleure, d'esport o d'aventura organitzades o comercialitzades és necessari sol·licitar una autorització prèvia a l'òrgan gestor del Parc mitjançant el tràmit online Autorització d'activitats en espais naturals protegits, en compliment del Decret 148/1992.
En el moment de presentar la sol·licitud per l'autorització, els sol·licitants han de signar la declaració responsable que disposen de l'autorització de la persona propietària o gestora de la finca per realitzar l'activitat esportiva, si s'escau, i de l'assegurança de responsabilitat civil i assegurança d'accidents per a l'activitat sol·licitada.
D'acord amb la Llei 9/1995, les competicions esportives motoritzades estan prohibides a l'interior dels espais naturals de protecció especial com és el Parc Natural de l'Alt Pirineu, llevat del cas de trams d'enllaç no cronometrats, que poden passar per vials aptes per a la circulació motoritzada, amb l'informe previ favorable de l'òrgan gestor de l'espai i d'acord amb les autoritzacions corresponents.
Pel que fa a la resta de competicions i esdeveniments esportius organitzats, com les curses i les marxes, és d'aplicació el Decret 148/1992 i es requereix una autorització prèvia de l'òrgan gestor del Parc que es pot sol·licitar mitjançant el tràmit online Autorització d'activitats en espais naturals protegits.
Procediment a seguir per sol·licitar l'autorització per a la realització d'un esdeveniment esportiu:
- permís federatiu (per a competicions esportives de BTT)
- pla de seguretat de l'activitat
- caracterització dels impactes i dels criteris ambientals durant l'organització de l'esdeveniment (document adjunt)
En cas que l'òrgan gestor del Parc ho consideri necessari, per emetre l'autorització, pot requerir a més:
- un plànol amb detall i claredat suficient on s'indiquin els llocs o les àrees on es desenvoluparà l'activitat.
- track en format GPX (arxiu digital) del recorregut que inclogui el número de proves i els punts d'avituallament.
En el moment de presentar la sol·licitud per l'autorització, els sol·licitants hauran de signar la declaració responsable que disposen de l'autorització de la persona propietària o gestora de la finca, de l'autorització de l'ajuntament o entitat municipal descentralitzada i de l'assegurança de responsabilitat civil i assegurança d'accidents per a l'activitat sol·licitada.
Per tal de garantir la reparació de possibles danys o perjudicis al medi natural durant els esdeveniments esportius, l'ajuntament pot exigir el dipòsit d'una fiança prèvia.
Un cop finalitzada l'activitat esportiva, l'ajuntament controlarà que l'entitat organitzadora retiri tot el material de senyalització i de protecció que s'hagi instal·lat per a fer la prova.
En el cas de curses o marxes de muntanya, es recomana seguir el Codi de bones pràctiques per curses i marxes de muntanya.
Per a la pràctica, de forma organitzada, de bicicleta tot terreny o de qualsevol activitat esportiva terrestre que necessiti del concurs d'algun artefacte és d'aplicació el Decret 148/1992 i, per tant, cal demanar una autorització a l'òrgan gestor del Parc mitjançant el tràmit online Autorització d'activitats en espais naturals protegits.
S'entén com activitat de caràcter organitzat aquelles activitats sense finalitat competitiva promogudes per una entitat, empresa o particular, que n'és el responsable i l'organitzador, i on hi participen d'altres persones, independentment del número de participants.
Al Parc Natural de l'Alt Pirineu no hi ha cap zona destinada al bany, per tant, està prohibit banyar-se, sense autorització, en qualsevol riu i estany dins l'àmbit del Parc.
Per poder-se banyar en un estany (només activitats de recerca), riu (per activitats de pesca autoritzades) o barranc (per activitats de barranquisme autoritzades) del Parc Natural de l'Alt Pirineu, és d'aplicació el Decret 148/1992 i cal autorització de l'òrgan gestor de l'espai.
L'obtenció d'aquesta autorització es fa mitjançant el tràmit online Autorització d'activitats en espais naturals protegits.
Per a la pràctica del barranquisme o descens de barrancs, per a l'equipament de nous barrancs i per a la pràctica del piragüisme en la xarxa fluvial del Parc Natural de l'Alt Pirineu és d'aplicació el Decret 56/2003 i el Decret 148/1992 (pel que fa referència al bany).
En aquest sentit, la pràctica del descens de barrancs, la pràctica del piragüisme i l'equipament de nous barrancs requereix l'autorització de l'òrgan gestor del Parc, que es pot sol·licitar mitjançant el tràmit online Autorització d'activitats en espais naturals protegits.
Pel descens del barranc de la Pastera o de les Aubagues (Estaron) no cal autorització prèvia.
En el moment de presentar la sol·licitud per l'autorització, els sol·licitants han de signar la declaració responsable que disposen d'assegurança de responsabilitat civil i assegurança d'accidents per a l'activitat sol·licitada.
Per la pràctica del piragüisme, els sol·licitants han de signar, a més a més, la declaració responsable que disposen del document que acredita la desinfecció de l'embarcació per esports aquàtics.
En cas que l'òrgan gestor del Parc ho consideri necessari, per emetre l'autorització, pot requerir a més a més un plànol amb detall i claredat suficient on s'indiquin els llocs o les àrees on es desenvoluparà l'activitat.
L'escalada al Parc sense autorització prèvia es permet en les vies dels sectors d'Arboló i Certascan.
En la resta de sectors del Parc, la pràctica de l'escalada està regulada pel Decret 148/1992 i cal una autorització prèvia de l'òrgan gestor del Parc.
L'autorització es pot sol·licitar mitjançant el tràmit online Autorització d'activitats en espais naturals protegits.
L'escalada pot afectar alguns ocells o plantes escassos que troben en els cingles i parets rocoses el refugi necessari per desenvolupar el seu cicle vital.
Per aquest motiu, cal minimitzar les molèsties a aquestes espècies, sobretot durant el període reproductor, en el cas dels ocells.
En aquest sentit, es recomana evitar la pràctica de l'escalada entre els mesos de febrer i juliol, ambdós inclosos.
Per l'obertura o la millora de noves vies d'escalada o de vies ferrades és d'aplicació el Decret 148/1992 i és necessari sol·licitar una autorització prèvia a l'òrgan gestor del Parc mitjançant el tràmit online Autorització d'activitats en espais naturals protegits.
Per la creació o modificació de circuits o itineraris senyalitzats és d'aplicació el Decret 148/1992 i és necessari sol·licitar una autorització prèvia a l'òrgan gestor del Parc mitjançant el tràmit online Autorització d'activitats en espais naturals protegits.
Per a la pràctica de l'espeleologia al Parc Natural de l'Alt Pirineu és d'aplicació el Decret 148/1992 i l ' Acord de la Junta Rectora del Parc Natural de 16 de desembre de 2009.
Segons aquestes normes, cal demanar autorització a l'òrgan gestor del Parc mitjançant el tràmit online Autorització d'activitats en espais naturals protegits i adjuntar-hi el vistiplau de la Federació Catalana d'Espeleologia avalant l'activitat i certificant que tots els participants estan en possessió de la llicència federativa, de l'assegurança corresponent i que reuneixen les aptituds i coneixements tècnics suficients per a dur a terme l'activitat.
Per sol·licitar l'autorització, es requerirà també una relació dels participants (nom, cognoms i DNI).
I, si l'òrgan gestor del Parc ho considera necessari, per emetre l'autorització, pot requerir a més un plànol amb detall i claredat suficient on s'indiquin els llocs o les àrees on es desenvoluparà l'activitat.
Un cop acabada l'activitat, s'haurà de retornar a l'òrgan gestor del Parc un breu qüestionari, degudament emplenat, sobre l'estat de la cavitat i altres aspectes d'interès (document adjunt).
El qüestionari es pot fer arribar a l'òrgan gestor del Parc al correu [EMAIL] o mitjançant petició genèrica (dirigida al Departament de Territori i Sostenibilitat, tema: Medi ambient i subtema: Parcs i espais naturals ).
L'observació, fotografia i filmació de la fauna en l'àmbit del Parc està regulada pel Decret 148/1992.
Segons aquest decret, per obtenir informació gràfica, visual, sonora o de qualsevol altre tipus de les espècies de fauna considerades sensibles i molt sensibles, sigui mitjançant mètodes de registre o la simple observació, cal autorització de l'òrgan gestor del Parc, en les èpoques següents:
Per obtenir l'autorització prèvia de l'òrgan gestor del Parc, cal sol·licitar-la mitjançant el tràmit online Autorització d'activitats en espais naturals protegits.
Per a realitzar pel·lícules, documentals o espots publicitaris amb finalitat comercial en els espais naturals de protecció especial és d'aplicació el Decret 148/1992 i l ' Ordre TES/79/2018, de 20 de juny, per la qual s'aproven els preus públics per a la prestació de serveis en els espais naturals de protecció especial i és necessària una autorització prèvia de l'òrgan gestor del Parc.
Per obtenir aquesta autorització, cal sol·licitar-la mitjançant el tràmit online Autorització d'activitats en espais naturals protegit i cal fer el pagament d'una taxa.
Podeu consultar l'import de la taxa en el document adjunt.
Queden exempts del pagament de la taxa els mitjans audiovisuals que realitzin filmacions o reportatges fotogràfics de difusió dels valors naturals, culturals i socials de l'espai natural protegit.
En cas que l'òrgan gestor del Parc ho consideri necessari, per emetre l'autorització, pot requerir:
A més a més, l'òrgan gestor pot requerir l'obligació al sol·licitant d'anar acompanyat d'un guarda o tècnic o, si és el cas, d'un guia i pot posar les limitacions tècniques que cregui necessàries per evitar impactes a la fauna i la vegetació.
En cas d'emissió o publicació del material, caldrà esmentar la col·laboració del Departament de Territori i Sostenibilitat i del Parc Natural de l'Alt Pirineu.
En cas de fotografia o filmació no publicitària, s'haurà de dipositar una còpia del material obtingut al Parc Natural per a usos no lucratius del Parc i del Departament de Territori i Sostenibilitat, citant l'autor de l'obra.
Pel que fa a la navegació aèria, és d'aplicació el Decret 148/1992, que limita el vol per sota de 300 m sobre la vertical del terreny.
El vol per sota d'aquesta altitud requereix d'una autorització prèvia de l'òrgan gestor del Parc, que es pot sol·licitar mitjançant el tràmit online Autorització d'activitats en espais naturals protegits.
En el moment de presentar la sol·licitud per l'autorització, els sol·licitants han de signar la declaració responsable que disposen de la titulació necessària per realitzar activitats aèries i que disposen d'assegurança de responsabilitat civil i assegurança d'accidents per a l'activitat sol·licitada.
La realització d'activitats de recerca científica dins del Parc ha de ser autoritzada per l'òrgan gestor del Parc, en compliment de l'article 3.8 del Decret 194/2003.
Els diferents grups de recerca o investigadors particulars han de sol·licitar la corresponent autorització a l'òrgan gestor del Parc mitjançant el tràmit online Autorització d'activitats en espais naturals protegits.
En cas que també es requereixi d'una autorització per accedir a vies d'accés motoritzat restringit de titularitat pública (dels ens locals o de la Generalitat), es pot sol·licitar en la mateixa sol·licitud de l'activitat de recerca.
En el moment de presentar la sol·licitud per l'autorització, els sol·licitants han de signar la declaració responsable que disposen de l'autorització de la persona propietària o gestora de la finca per realitzar l'activitat de recerca.